
Poglavlje 1




Osnovni model demonske radnje



I dođoše preko mora u okolinu Gadarinsku.

I kad iziđe iz lađe, odmah ga srete čovjek s duhom nečistijem, Koji življaše u grobovima i niko ga ne mogaše svezati ni verigama; Jer je mnogo puta bio metnut u puta i u verige, pa je iskidao verige i puta izlomio; i niko ga ne mogaše ukrotiti.

I jednako dan i noć bavljaše se u grobovima i u gorama vičući i bijući se kamenjem.

A kad vidje Isusa izdaleka, poteče i pokloni mu se. I povikavši iza glasa reče: Šta je tebi do mene, Isuse sine Boga višnjega? Zaklinjem te Bogom ne muči me. Jer mu govoraše: Iziđi, duše nečisti, iz čovjeka.

I pitaše ga: Kako ti je ime? I odgovori mu: Legeon mi je ime; jer nas je mnogo. I moliše ga mnogo da ih ne šalje iz one okoline. A ondje po brijegu pasijaše veliki krd svinja. I moliše ga svi đavoli govoreći: Pošalji nas u svinje da u njih uđemo.

I dopusti im Isus odmah. I izišavši duhovi nečisti uđoše u svinje; i navali krd s brijega u more; a bijaše ih oko dvije hiljade; i potopiše se u moru. A svinjari pobijegoše, i javiše u gradu i po selima. I iziđoše ljudi da vide šta je bilo.

I dođoše k Isusu, i vidješe bijesnoga u kome je bio legeon gdje sjedi obučen i pametan; i uplašiše se. A oni što su vidjeli kazaše im šta bi od bijesnoga i od svinja. I počeše ga moliti da ide iz njihovijeh krajeva. 

I kad uđe u lađu, moljaše ga onaj što je bio bijesan da bude s njim. A Isus ne dade mu, već mu reče: Idi kući svojoj k svojima i kaži im šta ti Gospod učini, i kako te pomilova. 

I otide i poče pripovijedati u Deset gradova šta mu učini Isus; i svi se divljahu.

Jevanđelje po Marku 5:1−20

Studija o ludom čoveku iz Gadare jeste studija o patologiji demonske radnje. Naučićeš mnogo toga o Sotoni i demonima proučavajući samo ovaj slučaj. Ljudi se pitaju kakva je to patologija. Često se zapitamo zašto ljudi toliko vremena provode proučavajući mrtva tela. Kao student medicine nisam razumeo koliko je za doktora važno da se posveti seciranju mrtvih ljudi. Mislio sam: „Ako su mrtvi, mrtvi su. Ostavite ih na miru!“

Međutim, shvatio sam da je patologija nauka koja se bavi efektima raznih bolesti na ljudsko telo. To je nauka o osnovnim posledicama bolesti. Drugim rečima, da bi razumeo šta će se desiti ako se pusti da bolest napreduje, moraš da proučavaš patologiju. Često možeš samo na mrtvom telu videti krajnji efekat bolesti.

Na primer, ako rasečeš telo čoveka koji je umro od dugogodišnje hipertenzije, primetićeš promene na njegovom srcu, krvnim sudovima i bubrezima. Promene će ti pomoći da razumeš šta hipertenzija čini ljudima koji boluju od nje.

Proučavanjem mrtvog tela, koje je neka bolest sasvim uništila, doktori otkrivaju i shvataju mnogo o samoj bolesti. Sličan je slučaj i sa proučavanjem ludog čoveka iz Gadare gde možeš videti krajnji efekat demonske radnje u jednom ljudskom biću.

Priča o ludom čoveku iz Gadare jeste studija najveće demonske infiltracije. Ona otkriva šta bi Sotona želeo da ti uradi kad bi mogao. Svaki detalj iz života ovog čoveka otkriva demonsku crtu. Njegovo stanje pokazuje različite aspekte Sotonine vizije o tebi i meni. Kad bi Sotona mogao da radi šta želi, ja i ti bismo završili u istom takvom stanju.

Iako neće svi postati potpuno isti kao ludi čovek iz Gadare, mnogi od nas će u manjoj meri iskusiti neke demonske pojave, koje se mogu videti na ovom čoveku.

Svedočenje ludog čoveka iz Gadare otkriva nam tri stvari.

1.  	Šta bi demoni voleli da ti urade kad bi im se ukazala prilika.

2.  	Šta demoni rade ljudima postepeno.

3. 	Konačno stanje osobe koja je potpuno obuzeta demonima.

Dok budeš čitao ovu knjigu, Bog će ti otkriti mnogo toga o delovanju demona i njihovom uticaju na tebe. 

Spasićeš se demonske radnje do kraja ove knjige. 

Mnogi misle da je svedočenje ludog čoveka iz Gadare priča o ludaku kome je mesto u bolnici za mentalno obolele osobe. Misle: „Ova priča me se ne tiče pošto ja nisam lud“. Naprotiv, ovo svedočenje tiče se svih nas.

Da bi se dobila bilo koja bitka, neophodno je razumeti aktivnosti i namere neprijatelja. Ako želiš da pobediš u borbi protiv zlih duhova, moraš da znaš gde tvoj neprijatelj deluje. Moraš da znaš šta tvoj neprijatelj planira da uradi protiv tebe.

Da nas ne prevari sotona; JER ZNAMO ŠTA ON MISLI.

						           Korinćanima poslanica druga 2:11



Poglavlje 2




Tama − dom demona 



...naš rat... s upraviteljima TAME ovoga svijeta...

								Efescima poslanica 6:12

Tama ovoga sveta je dom zlih duhova. Postoji u okruženju u kom cveta zlo. Sotona gospodari tamom ovoga sveta. Obmana je vrsta duhovne tame, jer je okruženje u kom se razvija obmana mesto gde se rađaju zli duhovi.

Tama je stanište obmane u kojoj Sotona deluje. Neprijatelj kog smo pobedili napreduje u najvećoj tami i slabi su mu izgledi kad izađe na svetlost. Zbog ovoga Sotona mrzi Reč Božiju.

Isus je svetlost koja uništava Sotonin uticaj na čoveka. On je Reč Božija. Reč Božija je svetlo koje sija u tami. Demonska radnja u velikoj meri slabi tamo gde se uči Reč Božija.

I VIDJELO SE SVIJETLI U TAMI, i tama ga ne obuze.

							Jevanđelje po Jovanu 1:5

Moć Sotone protiv crkve može se uporediti sa nekoliko ratova i sukoba u današnjem svetu. Kad se supermoć bori protiv inferiornije vojske, slabija strana zna da nema šanse u otvorenom konvencionalnom ratu. Zato se Sotona krije i bori sa tajnog mesta, mesta obmane i tame. Rezultat su obično mali ratovi i terorističke aktivnosti.

Na primer, vojska Izraela je superiornija u odnosu na palestinsku vojsku; Palestinci nemaju šanse u ratu protiv Izraela. Za Izrael se čak i kaže da je nuklearna sila. S obzirom da Palestinci nemaju šanse, oni pribegavaju iznenadnim samoubilačkim napadima i terorističkim aktivnostima. Otimanje aviona i ubijanje članova olimpijskog tima Izraela samo su neki od primera u kakve ratove ulaze slabiji.

Teroristički napadi, poput onog od 11. septembra, primer su slabije i manje vojske koja se bori protiv ogromne sile. Sličan je slučaj sa vojskom demona koja se bori protiv crkve i koja se nikako ne podudara sa snagom Boga. Oružje naše borbe je moćno.

(Jer oružje našega vojevanja nije tjelesno, NEGO SILNO OD BOGA na raskopavanje gradova, da kvarimo pomisli)

						Korinćanima poslanica druga 10:4	

Sotona se trese na pomen Isusovog imena. Demoni drhte kada se peva o krvi. Kada vide krv, umiru. Reč Božija je moćan mač, koji seče pale anđele i zle duhove u paramparčad. U carstvu duha, mi smo nuklearna sila koja se bori protiv vojske domaćih mačeva.

Pošto đavo nema šanse protiv nas, glavni oslonac njegovih operacija su obmanjujući trikovi. Biblija ih naziva „đavoljim trikovima“. Naš najveći napor mora biti da otkrijemo te trikove i zamke našeg neprijatelja.

Verovao ili ne, jedan od najuspešnijih trikova neprijatelja jeste da natera ljude da veruju da đavo ne postoji. Ova neverovatna laž toliko je uspešna da ju je đavo iskoristio kod mnogo Evropljana koji ni ne slute da su obmanuti. Mnoge evropske nacije zaražene su hordama demona. Čisti pločnici i čudni putevi sa savršeno organizovanim zgradama obmanuće one koji nisu duhovni i nateraće ih da pomisle da je sve dobro. Verujem da je Evropa najmračniji kontinent na planeti. Ona ima bezbožnička i najnemoralnija društva na zemlji. Đavo je vrlo uspešan u Evropi jer je ubedio Evropljane da ne postoji. Zahvaljujući ovoj moćnoj obmani, Sodoma i Gomora su se ponovo stvorili.

Što su nam oči otvorenije u duhovnom smislu, više đavoljih prevara ćemo otkriti. 



Poglavlje 3




Snaga Hristova suprotstavlja se demonskoj radnji 



Isus Hristos juče je i DANAS onaj isti i vavijek.

								Jevrejima poslanica 13:8

Isus Hrist danas je isto što je bio juče i ono što će uvek i ostati. Jedna od čestih pojava koje sam primetio (na zemlji) jeste ono što se događa kada neko sretne prijatelja kog nije video godinama. Smeju se, pričaju i popiju piće zajedno.

Kasnije jedan dugome obično kaže: „Nisi se promenio. Isto se smeješ“.

Zatim nastavlja: „Pričaš o istim stvarima. I dalje pričaš o Gospodu. Tvoja strast za osvajanjem duša nije nestala. I dalje propovedaš i u autobusu i u kampanjama“.

Nije neuobičajeno da čovek sretne prijatelja nakon nekoliko godina i izjavi: „Nisi se promenio. I dalje mnogo jedeš“.

Šta tera ljude da jedni drugima kažu nisi se promenio, i dalje si isti?

Odgovor je jednostavan. Kad neko radi stvari koje je i ranije radio, kaže se da se nije promenio, da je ostao isti.

Isus Hrist danas je isto što je bio i juče. Šta ga čini istim? Odgovor je opet jednostavan. On čini istu stvar koju je radio pre mnogo godina. Nekada je lečio bolesne i terao đavole. Danas leči bolesne i tera đavole. Ranije je posećivao ljude i blagoslovio ih. I danas posećuje ljude i blagoslovi nas. Podigao je mrtve pre dve hiljade godina, i danas diže iz mrtvih. Isti je. Prihvati to! Veruj u to. Isus je živ i pruža ti ruku da tebi danas služi. Uopšte se nije promenio.

